ประกันนอกรุกชิงลูกค้าไทย
จับกลุ่มเศรษฐีรายได้สูงเตือนชาวบ้านอย่าหลงซื้อ
1 ส.ค. 2555

จับกลุ่มเศรษฐีรายได้สูงเตือนชาวบ้านอย่าหลงซื้อ 
อดีตนายกสมาคมประกันชีวิตไทย เผยประกันต่างชาติรุกขายประกันในไทยล่วงหน้าก่อนเปิดเออีซี จับกลุ่มลูกค้าคนรวย
นายสุทธิ รจิตรังสรรค์ รองประธานอาวุโสฝ่ายบริหาร บริษัท เอไอเอ สาขาประเทศไทย และอดีตนายกสมาคมประกันชีวิตไทย 3 สมัย เปิดเผยว่า ขณะนี้พบว่ามีบริษัทประกันชีวิตที่จดทะเบียนในต่างประเทศ เข้ามาขายประกันชีวิตในประเทศไทยแล้ว เป็นการเข้ามาก่อนที่จะมีการเปิดประชาคมเศรษฐกิจอาเซียน (เออีซี) และมีลูกค้าที่เป็นชาวไทยทำการซื้อประกันชีวิตกับบริษัทที่อยู่นอกประเทศแล้วด้วย ส่วนใหญ่ผู้ที่ซื้อจะเป็นคนรวยและมีความรู้ดี ซึ่งส่งเงินค่าเบี้ยประกันไปให้บริษัทเอง พร้อมที่จะรับผิดชอบปัญหาที่จะตามมาได้ด้วยตนเอง
“สิ่งที่เป็นกังวลคือ ชาวบ้านจะหลงไปซื้อกับเขาด้วย เพราะถ้าต้องเรียกร้องค่าสินไหม ต้องดำเนินการเองในต่างประเทศ และถ้ามีปัญหาไม่สามารถที่จะฟ้องร้องดำเนินคดีในประเทศไทยและไม่สามารถที่จะร้องเรียนกับหน่วยงานของรัฐในไทยได้ จะต้องไปดำเนินคดีในประเทศที่บริษัทประกันชีวิตดังกล่าวจดทะเบียน แต่ไม่สามารถเปิดเผยได้ว่าบริษัทไหน เพราะเป็นสิทธิที่เขาสามารถจะทำได้” นายสุทธิ กล่าว
นายสุทธิ กล่าวว่า บริษัทประกันชีวิตไทยก็สามารถที่จะออกไปขายประกันชีวิตให้กับลูกค้าในต่างประเทศได้เหมือนกัน แต่ยังไม่มีบริษัทไหนทำ เพราะไม่สามารถที่จะตรวจสอบได้ว่าลูกค้าที่ซื้อประกันมีสุขภาพเป็นอย่างไร และถ้าเสียชีวิตจะต้องพิสูจน์ว่าเสียชีวิตจริง ซึ่งเป็น ต้นทุนที่สูงในการตามพิสูจน์หลักฐาน
ทั้งนี้ จากการประเมินความพร้อมของบริษัทประกันชีวิตในภูมิภาคเอเชีย ประเทศที่มีความพร้อมในการรุกตลาดประกันชีวิตหลังเปิดเสรีอาเซียน คือ ประกันชีวิตในประเทศสิงคโปร์และมาเลเซีย ที่สามารถเข้าไปในทุกประเทศได้ แต่เลือกที่จะเข้าไปรุกตลาดที่มีศักยภาพและได้เปรียบ ไม่ได้มีแผนจะเข้าไปในทุกประเทศ ส่วนประเทศอื่นๆ ยังไม่พร้อม 100% ส่วนใหญ่จะกังวลว่าจะถูกประเทศอื่นรุกเข้าไป 
สำหรับบริษัทประกันชีวิตไทยมีศักยภาพในการที่จะไปพม่า ลาว และกัมพูชา ซึ่งรูปแบบการออกไปมี 2 รูปแบบที่เป็นไปได้ คือ ออกกรมธรรม์ที่เป็นภาษาไทยแล้วนำไปขายในต่างประเทศ หรือทำการแปลจากภาษาไทยเป็นภาษาอังกฤษ แล้วให้สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รับรองทั้งสองแบบและต้องอยู่ภายใต้กฎเกณฑ์ของไทย 
“กรมธรรม์ประกันชีวิตไม่เหมือนสกุลเงินที่สามารถกำหนดว่าจะใช้สกุลเงินใดสกุลเงินหนึ่งใช้ทั้งภูมิภาค เช่น สกุลเงินยูโรใช้ในยุโรป แต่กรมธรรม์ประกันชีวิตจะมีกฎหมายและกฎเกณฑ์การกำกับที่แตกต่างมของแต่ละประเทศ” นายสุทธิ กล่าว
บริษัทประกันวินาศภัยของไทยมีการขายประกันภัยภาคบังคับ หรือ พ.ร.บ.ในประเทศเพื่อนบ้าน เช่น ลาว กัมพูชา แต่อยู่ภายใต้กฎเกณฑ์ของไทย